Hambali School 


PAANI KA BAYAAN Notes for episode 9-10 


PAANI MEIN AGAR KOI JANWAR GIR JAAYE 

(Episode-9) 

JANWAR KE AQSAAM (TYPES): _Paani mein koi janwar gir jaata 
hai aur mar jaata hai to kya us paani ko wuzu aur Gusl ke liye istemal 
kiya jaa sakta hai, is unwaan ke tehet(under) janwar ki do qismeN 
haiN: 

I. AISA JANWAR JIS MEIN BEHTA HUA KHOON NAHI HOTA HAI 

II. AISA JANWAR JIS MEIN BEHTA HUA KHOON HOTA HAI 

I. AISA JANWAR JIS MEIN BEHTA HUA KHOON NAHI HOTA HAI: Aise 
janwaroN ki mazeed do qismeN haiN: 

a. Tahir cheezoN par paida hone wale: Yeh sab zinda rehh kar aur 
mar kar bhi paak haiN aur agar yeh janwar paani mein gire to paani 
najis nahi hota hai. In ki bhi do qismeN haiN: 

i. Zameeni: wo jo zameen par rehne wale haiN. Jaise: makhkhi, 
bichoo. 

ii. Bahri: wo jo paani mein rehne wale hai. Jaise: jonk(leech), 
khekhDa(crab). 

b. Najis cheezoN par paida hone wale: Jaise: jhingar(cockroach). Is 
qism ke janwar kutte ke bache aur qinzeer ki tarah najis hain aur agar 
yeh paani meiN gireN to paani najis ho jaayega. 


II. AISA JANWAR JIS MEIN BEHTA HUA KHOON HOTA HAI: Is ki 


mazeed teen qismeN haiN. 


a. Wo jo zinda ho ya murda paak hai, in mein wo janwar shaamil 
haiN jo sirf paani meiN rehte haiN, jaise: machli. 

b. Wo janwar jo mar kar mubaah nahi hai, in meiN zameeni halaal 
janwar(bakri, gaaye,ool\lt,etc) aur paani ke wo janwar jo zameen par 
bhi rehte haiN(meNdak, magarmuch,etc) shaamil haiN. Is qism ke 
jaanwar marne ke baad najis ho jaate haiN. Yeh jaanwar agar thoDe 
paani(<300 litres) meiN gir kar mareNge to wo najis ho jaayega aur 
agar bohot paani(>300 litres) mein gir kar mareNge to wo najis us 
waqt hoga jab paani ke ausaaf(rang,buu,maza) badleNge. 

c. Aadmi zinda ho ya murda paak hai. Zinda aadmi paani mein gire 
to wo paani paak hoga, aur Aadmi agar paani mein gire aur mar jaaye 
to wo paak hi rehta hai. 

KONSE JANWAR KA JHOOTA PAAK/NAJIS HAI ? 

(Episode-9) 

Tahoor paani meiN agar koi jaanwar apna muu Daale aur us se paani 
pee le to us ka jhooTa paak hoga ya najis hoga. Is ko tafseel se aage 
bayaan kiya jaa raha hai. 

I. NAJIS: is qism mein wo jaanwar shaamil haiN jin ka jhooTa najis 
hota hai. Is qism ki mazeed do qismeN haiN. 

a. Kutta, qinzeer: inka jhooTa najis hota hai 

b. Sab shikaari jaanwar, bade parinde, gadha aur qachar: Imam 
Ahmad rahmatullahi alaih se ek riwayat hai ke in ka jhooTa najis 
hota hai aur agar in janwaroN ka jhoota mile aur is ke ilawa koi 
dusra paani wuzu ke liye na mile to wo paani ko chod dena 
chahiye aurtayammum kar lena chahiye. 

Imam Ahmad rahmatullahi alaih se ek aur riwayat yeh bhi hai 
ke agar gadhe aur qachar ka jhoota paani mile aur dusra koi 
paaani na mile to us paani se wuzu kar ke phir tayammum bhi 
kar lena chahiye. 

Ek nazarya yeh bhi hai ke sab shikaari jaanwar, bade parinde, 
gadha aur qachar ka jhoota paak hai. 

II. TAHIR: is qism mein wo jaanwar shaamil haiN jin ka jhooTa paak 
hota hai, yaani in ke jhooTe paani se wuzu aur gusl kar sakte haiN. Is 
qism ki mazeed teen qismeN haiN. 

a. Aadmi: aadmi ka jhooTa paak hai 

b. Wo jaanwar jin ka gosht khaaya jaata hai: jaise:bakri, 
gaaye,ooNT,etc. In ka jhoota bhi paak hai. 

c. Billi aur us ke jaise tamaam janwar aur keeDe: Billi aur us ke 
jaise janwar(chooha) aur keeDe jo gharoN meiN aksar phirte 
rehte haiN, jin se bachna bohot mushkil hota hai, un ka 
jhooTa paak hai. 

Agar billi koi najasat khaaye aur najasat us ke muu se ghayab 
ho jaane ke baad thoDe paani meiN muu Daale to wo paani 
paak hai, aur agar najasat us ke muu se Gaayab hone se 
pehle paani meiN muu Daale to wo paani pehle nazarye ke 
mutabiq paak hoga aur dusre nazarye ke mutabiq najis hoga. 

